b'\n_START_ARTICLE_\nGrinki\xc5\xa1kio Jono Poderio gimnazija\n_START_SECTION_\nIstorija\n_START_PARAGRAPH_\nIstorijos \xc5\xa1altiniai patvirtina, kad 1804 m. Grinki\xc5\xa1kyje veik\xc4\x97 parapin\xc4\x97 mokykla, kuri po 1863 m. sukilimo caro vald\xc5\xbeios \xc4\xafsakymu buvo u\xc5\xbedaryta. Manoma, kad pirmoji parapin\xc4\x97 mokykla veik\xc4\x97 klebonijoje. Nuo 1867 m. veik\xc4\x97 rusi\xc5\xa1ka mokykla. XIX a. pabaigoje dabartin\xc4\x97je Tilto gatv\xc4\x97je pastatyta medin\xc4\x97 mokykla. Lietuvi\xc5\xa1ka mokykla Grinki\xc5\xa1kyje atkurta 1906 m._NEWLINE_1939 m. mokyklos ved\xc4\x97jo Jono Poderio ir miestelio visuomen\xc4\x97s iniciatyva pastatyta dabartin\xc4\x97 dviauk\xc5\xa1t\xc4\x97 m\xc5\xabrin\xc4\x97 mokykla, kuriai 1943 m. suteiktas progimnazijos, 1946 m. rugs\xc4\x97jo 1 d. gimnazijos statutas. 1947 m. lapkri\xc4\x8dio 1 d. savo veikl\xc4\x85 prad\xc4\x97jo mokyklos biblioteka. 1948 m. mokykl\xc4\x85 baig\xc4\x97 pirmoji abiturient\xc5\xb3 laida, 1949 m. gimnazija pertvarkyta \xc4\xaf vidurin\xc4\x99 mokykl\xc4\x85._NEWLINE_1974 m. pagaus\xc4\x97jus fondui biblioteka perkelta \xc4\xaf naujas patalpas, prad\xc4\x97jo veikti skaitykla. 1979 m. prie mokyklos i\xc5\xa1augo priestatas su sporto sale, valgykla, naujomis klas\xc4\x97mis. 1999 m. mokyklai suteiktas jos \xc4\xafk\xc5\xabr\xc4\x97jo Jono Poderio vardas. 2001 m. remontuotos patalpos ir prapl\xc4\x97sta bibliotekos skaitykla, fondai papildyti kra\xc5\xa1tiet\xc4\x97s aktor\xc4\x97s J. Bl\xc4\x97dyt\xc4\x97s-Stepankien\xc4\x97s knygomis. \xc5\xa0iuo metu mokykloje yra 26 klasi\xc5\xb3 komplektai. Veikia 38 b\xc5\xabreliai. Mokyklos istorijos akimirkos saugomos mokyklos muziejuje.  _NEWLINE_Nuo 2004 m. rugs\xc4\x97jo m\xc4\x97n. \xc5\xa0a\xc5\xa1i\xc5\xb3, Vaitiek\xc5\xabn\xc5\xb3 ir Kair\xc4\x97n\xc5\xb3 pradin\xc4\x97s mokyklos tapo Grinki\xc5\xa1kio Jono Poderio vidurin\xc4\x97s mokyklos skyriais.'